钦定古今图书集成/理学汇编/经籍典/第127卷 > 《泗滨浮磬赋》〈以美石见质琢之成器为韵〉张仲素
## 钦定古今图书集成/理学汇编/经籍典/第127卷 > 《泗滨浮磬赋》〈以美石见质琢之成器为韵〉张仲素

“禹别九州，磬浮泗水。为下不昧，虽深可视。或浮于涘，
其滑如砥。含馀音而未振，漱回流而增美。日月其逝，
水石相攻。形潜水府，律与天通。值君子之深识，调圣
人之大中。备六音以繁会，与四气而元同。于以布圣
理，于以宣王风。配以阊阖之位，应乎夷则之宫。伊美
石之潜处，隔清波而迭见。倘混众流，不逢顾盻。讵辞”
泗水之滨，宁受徐方之荐，安可配黄钟而备清县乎？
洎大君之御㝢，乃乘时而光宅；作乐以应天，象邦之
成绩；设业设簴，击石拊石。德音横于覆载，至理彰乎
损益。鸟兽以之率舞，祖考于焉来格。固宗庙之登用，
岂泥沙之弃掷。夫人之度物，物无不可；制礼作乐，实
忘己以爱人；漾川济河，亦披沙而求我。不以为碌碌，
不以为琐琐。将使致中和，非以娱密坐。述尧心之克
让，岂郑声之兴祸。当其人之未知，确乎安卑。无小无
大，极幽而不应；不击不考，含和而莫移。动符于有德，
静合于无为。不然者，何以别清浊于是，考存亡于斯。
降天神，登地祇哉？夫和之至者乐，音之清者磬。天地
之位辨，君臣之分定。苟失是者，邪以害直，忠苦于佞。
故君子之所以理躬，奸声不留于听。